khistorydata/jeongjo-sjw-relations huggingface dataset:
정조 22년 · 목
疏略曰今之積弊不外於廢棄不擧四箇字而臣之極言竭論亦不過申明舊典而已其目有八一曰馬政之嚴立科條也朝家之置郵列以三等視其爵秩非堂上奉命則不敢責上等馬今也不然下至堂下官及監兵營裨皆能責立上等且於使行時隣道該站不善擧行每有他道馬仍把之時成歡驛夫或至華城甚者至於仍把京中由是而人瘦馬憊行具弊盡本驛之最甚凋殘職由於此非徒使星之往來至於本道其所使役不一而足營門時急狀啓及京各司所傳公事與軍官營吏絡續來往之役專當策應實有朝夕難保之慮臣謂申明條例非堂上奉命則不得乘大馬其外騎卜馬各隨品秩而枉道濫騎私與加數及仍把便行等弊成事目嚴禁一有犯者隨現狀聞則殘郵馬政庶可以少蘇二日驛屬之混入良役近來邑宰視驛路爲贅疣驛屬之一入良役則如得奇貨堅執不頉文移往復一末聽施徒失相敬之義將見驛屬盡化軍丁馹路殆將空虛臣謂申飭各邑俾無冒充之弊而近來驛屬之背驛投良者一依形止案所載其隱漏者現出之良役者頉下之仍令本官官得代定本官不爲擧行者令郵官之直啓處直爲啓聞論勘餘報道臣各別科罪事成事目頒示八道則其在保馹路之道豈淺淺哉三曰復戶之不可裁減也昔在辛丑年外各驛復戶移給畿驛時本驛復戶亦爲混入於減收之中臣取考他各驛復戶都總則金井連原一千二百七十結栗峯一千二百六十結本驛不過一千二百結則視他驛已減六七十結叩其原數旣未準他而乃反減收者至於三十二結四十負之多本道爲驛中直路傳命緊重者孰如成歡而及不及他驛者誠極訝惑去壬子年本驛察訪李梃龍上章陳弊時減收復戶之事亦居其一備局回啓請以本道加分耗中劃給折米百數十石得蒙允下伊時以所劃耗貿取田畓以充位土欠縮之數而限五年買取後啓聞免稅事成節目以置于今七年終不得免稅則位土之若干買取者殆同焦釜之乍沃復結之減削者無異口吻中見奪且伏念本驛曾有屬公田追買土狀聞免稅之已例臣請本驛復戶之入於畿驛者還爲出給追買位土之不得免稅者許令減稅使此孔路殘郵之卒得以支保則豈勝萬幸四曰驛保人之如數定給也昔在甲辰年良保罷定之後良保一名代以私保二名定式行關而各邑終不擧行自此吏卒凍餒臣於昨年論報營門移文各邑不啻縷縷而非特道臣之不爲關飭列邑之無意擧行而已驛卒之自得望納者反奪而充役從前之纔得資賴者甚至換名勒奪哀此傳命之卒何以聊生乎且夫驛之有日守者所以同助驛役之意也曾於己巳年因兵曹草記各站日守一依祖宗朝擇其軍保及官日守之富實者隨闕充給事定式至令察訪一一搜問某驛則日守時存爲幾許某驛則移屬他役爲幾許事啓聞行會又按啓下事目守令之不勤充定於驛奉足驛日守者啓聞罷黜鄕所色吏移囚刑訊法意至嚴近來各邑非惟不爲充給乃反以世世驛役之類奪定軍役甚非所以奉朝令而濟國事之意也臣謂從今以往自該驛修送吏卒輩小名成册于各其地方官私保未準數者一一塡充後成送保人案于各本驛事行會各道列邑如不遵行則一依事目中驛奉足日守不勤充定者科罪事申飭施行恐爲得宜五曰位土之尺量還推也本驛位田皆以磽确之地屢經大水川及覆沙十居八九而混入民田者亦多有之大馬位田名雖七結實不過三四結驛卜馬位田雖四結五結實不滿二三結民安得不貧馬豈免駑駘乎位土之不得賣買法意至嚴還推屬驛載在法典而本驛位土擧皆懸陳而實無陳處饒田肥畓盡入冒占而還推無路本驛如此各驛可以及隅臣謂申明奪章嚴立科條位土之混入民田者土豪士族之私自冒占者竝令依奪案打量推尋還屬該驛則亦可謂殘郵支保之道矣六日還糴之不可不半留也臣取考驛中還上穀簿各穀都合不下爲六千四百餘石而各名色盡分爲三千一百七十餘石半分半留堇爲三千二百六十餘石而計除營穀一千二百七十餘石所謂常乎各穀不過爲一千九百八十餘石以此推之則雖行於雄鎭巨邑民力猶有所不堪況於不暇農桑長立路上之驛卒乎哀此驛屬原不力農而些復戶無以聊生故所恃保命者只是還穀則貪多務得隨結受食多者數十石少者十餘石如此災歲豈免轉之他之患乎要其利害不過曰半分半留之法而已臣請本驛還穀中各名色盡分條亟令變通付之常平使之半分半留永久遵行荒年接濟之政可以無憂殘郵全保之道庶幾有效七日驛奴推刷之一依典憲也一自均役設法而身布差歇辛亥令甲而從良有路則爲驛奴者皆以公賤二字爲差恥事百計圖免自稱良入入於縣邑之籍甚至減縮年紀稱以辛亥後所生幻弄戶籍削去驛吏奴稱號近來守宰之臣只憑紊亂之帳籍不信年久之形案每每奪去不少顧藉郵官勢力難以周旋於營邑坐失驛奴推刷無路凡係一驛之事毋論大小掌郵之臣所當句當卞別安有縣邑之宰越俎侵官主張與奪若是之甚也臣謂一依形止案所載本驛奴婢之假托隱漏及目前之挾勢圖免者竝令推刷還屬本驛俾殘郵獲蘇國法粗伸八曰官垈田之區別也官屯之當初區劃邑驛無異邑治驛基在在皆然則獨於成歡豈有初不劃給有官無地之理哉臣之所住官舍基址不過馬位田三十餘負之地所見極其迫隘而莫重公結盡入土豪班族冒占換作之中或爲壓葬驛村者有之或爲廣置田園者有之永作已物恬若固有而唉此吏卒所居村基反作有稅之田年年徵督吏卒難支殘疲之中又添一弊豈不寒心哉臣請本驛官屯之入於私田者一依定制打量推給之意申飭行會俾此吏卒得以安意奠居獲免應稅之苦亦以爲日後懲礪之道似不可已矣批以八條所陳皆非爾臆見卽金石常典之闕而未施者紀綱所在殊甚無謂況昔年受敎至爲嚴明尤何敢一不遵行乎諸條卽令廟堂從長回啓而其中還穀半分也非難事卽亦候館有積之義爲先無論京司及巡營穀特從爾言自今半分竝屬常平廳大抵驛路之設置所關何如古者一巿有廬十里有事置關用傳而高足中足下足如我國之三等馬匹則爾所說弊一有近似是豈等閑看過處旣聞之後當有修明之效此意廟堂知悉
정조 22년 · 목
諭善尹得孚入見如儀僚屬金羲淳原任直閣南公轍隨入講說見講學廳日記
정조 22년 · 강
以閔台爀爲同義禁前望也
정조 22년 · 목
敎曰此亦民事不可緩此時癏曠豈不切可悶乎淸州倅査啓使之一兩日內上送而禁府時無堂上不得擧行云同義禁前望以在院承旨點下仍卽先行會後肅拜
정조 22년 · 강
命湖西賑資以營賑穀五千石北穀一萬五千石劃給仍推該道臣李泰永
정조 22년 · 목
備邊司啓言卽見忠淸監司李泰永狀啓則本道賑資以常賑穀中限一萬石營賑穀中限五千石北穀中限五千石合各穀二萬石許劃事請令廟堂稟旨分付無論公賑私賑與救急邑貧窮飢寒開賑前不能資活之類略加抄付次第周恤之意嚴飭各該邑爲辭矣本道民情不可不設賑賑穀依數區劃而北穀之數今旣有裕實穀頗多且本出於爲賑而移來則姑不必拖犯常賑矣營賑穀五千石北穀一萬五千石合各穀二萬石劃給諸道設賑之時各邑之全當私濟或自備救急自昔伊然而未嘗不包在公穀之中及夫畢賑之啓始乃條列公穀與自備之數蓋所以重賑政尊國體也近來諸道不知此意輒以公私賑對擧爲說者萬萬未安故前有所筵稟申飭而今此狀辭又未免效尤請該道臣推考允之
정조 22년 · 강
命嶺南各邑匠稅中替徵洞里良保代定自官擔當者倂爲革罷良匠分納邑只存其見在匠名所納其餘除減
정조 22년 · 목
備邊司啓言慶尙監司李義綱道內各邑匠稅成册上送事狀啓草記回啓事命下矣今以狀辭觀之該道亦無創始年條之可據則其爲大典通編原典流來之法至今不廢而匠與冶古有今無混歸良役之致者明矣所當一依原典註增條以上今倂廢之文一倂革罷而文獻備考亦載匠稅且考之成册則慶州等十二邑有時存店匠尙州等五邑替徵洞里星州等二十四邑良保代定晉州等四邑自官擔當陜川等五邑良匠分納店匠時存邑則姑爲仍舊以存遺法而慶州磨造匠稅之移徵於水鐵匠者如是替徵則匠名雖異不爲無名如或旣徵水鐵稅又徵磨造稅則係是疊徵使之査實革罷其一稅替徵洞里良保代定自官擔當邑倂爲革罷良匠分納邑只存其見在匠名所納其餘則一切除減外此諸道匠額有無詳問該曹後關問於可問諸道待其狀聞後稟處允之
정조 22년 · 강
命以鄭尙勳宣武祠守直官加設啓下
정조 22년 · 목
吏曹啓言依下敎逆家結姻事實招問於鄭尙勳處則所告內渠之同生弟世勳年長未娶己酉年間楊根居李福男適在同鄕來言高陽居李起哲卽廣平大君之後裔而有可合處子云故果爲樂聞而許之仍卽成親矣成親之後始知起哲乃是逆賊商輅子復一之變名者也雖甚憤痛到此地頭實無奈何若於未成婚之前早知其爲逆家則雖與常漢結姻豈忍許婚云矣敎以嘗見鄭尙勳之人也雖曰西川之後裔特鄕曲僅保班名之椎魯者流聖經不娶之訓有難求備於此人且如許支屬之免應坐非在謫者錮其婚嫁勿與咸恒寧有似此王政乎況急於成人變其名而求婚則彼尙勳之伏在田間耕鑿爲生者無怪乎不識不知左相筵奏謂其知而故爲也今其事實與所料相左其在人其人之義合有原恕之道萬一因此轗軻向予爲西川家記錄之擧適足爲害爲累倘使西川之英靈有知得不齎鬱茹痛於泉塗乎然而特從臺啓卽嚴隄防仍示闊狹卽念勳伐也借使尙勳有身犯揆以世宥尙亦從輕其於千萬曖昧之事乎宣武祠守直官員加設啓下使之謹守祠宇宣陵參奉之代口傳擬入
정조 22년 · 강
以李海魯爲宣陵參奉口傳初仕也
정조 22년 · 강
遞藥院提調李秉鼎副提調閔台爀以趙宗鉉鄭尙愚代之竝前望也
정조 22년 · 목
該院啓言明日日次問安都提調臣樂性身病苦劇提調李秉鼎以江原監司時事方在竢勘中副提調閔台爀見帶金吾之任俱不得進參請令政院稟旨變通以爲備員進參之地敎以提調副提調許遞前望單子入之
정조 22년 · 강
命定配罪人有老親無兄弟者疏放之典依蔡判府議施行
정조 22년 · 목
義禁府啓言此後雖以特敎定配者親年如在歸養之限則禁府刑曹草記稟旨無論兩班常漢親年未滿限時發配而到配後滿限則此等之類何以爲之爲可詳考見行之例仍問時原任大臣取其所對草記事命下矣取考本府謄錄別無見行可據之例發遣都事問議于時原任大臣則奉朝賀金鍾秀判府事金憙在外領府事洪樂性病未獻議判府事蔡濟恭以爲定配人有老親無兄弟者之特命放送使之歸養此盛德事也但念特息之著以爲例臣意則竊以爲未安凡係特敎竄配之類其罪必皆不輕府曹掌法之臣安敢以親老等說肆然防稟於命下之初乎若於時月稍久之後大臣或以某謫情事爲奏則不害爲導得仁政以此定式親年七十以前無得援以爲例恐合事宜至於常漢近來籍法不嚴冒年居多不可一例準信況旣知定式如此則悖戾肆惡恃其有年老之親雖東西跳踉辱士夫劫人貨無所不爲苟不至死律則更無照律懲戢之道似難在一視之中云左議政李秉模以爲謹案大明律老少廢疾收贖條有曰凡年七十以上及廢疾犯流罪以下收贖犯罪存留養親條有曰凡犯死罪非常赦所不原者而祖父母父母老疾應侍家無以次成丁者開具所犯罪名奏聞取自上裁若犯徒流者止杖一百餘罪收贖存留養親以此兩條觀之則雖許其存留養親不言親年之限以幾歲而見今所用親年七十無兄弟者收贖之法蓋以老少廢疾收贖條七十以上之文比擬用之也至於親年七十前赴配赴配後親年限滿者無論禁府刑曹皆無稟放之例而第犯罪時未老疾條有曰凡犯罪時雖未老疾而事發時老疾者依老疾論若在徒年限內老疾者亦如之若以親年七十之擬用廢疾條年七十之例推斷則赴配後親年限滿者似當依犯罪時未老疾之例而旣非見行之法且籍法不明常漢冒年之弊在在皆是萬一虛實相蒙則恐有違於愼無赦之義臣不敢質言仰對云右議政沈煥之以爲伏見左議政李秉模所獻之議引譬之辭甚詳周愼之義亦深以臣愚昧無容他議云大臣之意如此請上裁敎以依蔡判府議施行
정조 22년 · 목
始源三違召敎以堂上二品豈敢三牌不進乎傳旨雖已勿施不可不飭大司成李始源從重推考更爲牌招察任○政院啓言大司成李始源特敎申飭之下來詣闕外屢度催促終不承膺誠極未安請推考敎以今之大司成雖不及於古昔掌成均之人今番起鬧於試場之儒生亦與周之造士選士漢之鄕擧里選之不由科目而進者亦差間焉以今泮長對今學儒欲守曰帥曰生之義者於義無悖則泮長之不當以學生事處義不待二辭而決連日違召此何道理更令牌招有關國體施以罷職之典
정조 22년 · 목
諭善尹得孚入見如儀僚屬鄭東觀直提學李晩秀隨入講說見講學廳日記
정조 22년 · 강
召見有司堂上李書九于重熙堂
정조 22년 · 강
廟堂以關東海弊犯科道臣守令現告回啓命前監司尹師國等平海前郡守吳徹常蔚珍前縣令李宗憲等令該府拿問
정조 22년 · 목
備邊司啓言辛亥節目後別卜定首犯與襲謬之道臣守令及存心捄弊可以贖罪之守令更爲條列指名報來之意行會矣卽見江原監司洪仁浩所報則以爲辛亥後首犯則辛亥道臣尹師國其後道臣沈晉賢李勉兢李秉鼎俱不免襲謬癸丑道臣申耆前道臣金履翼果無襲謬不飭之道臣則辛亥後道臣皆不得辭其責平蔚兩邑首犯守令則平海前前郡守吳徹常蔚珍前前縣令李宗憲襲謬守令則平海前郡守李東弼時郡守安必濟蔚珍前縣令李漢籌元永麟其他各邑比諸平蔚多寡懸殊而益其襲謬俱在辛亥以前不知創自何年則傡當以襲謬論別無首犯之可以指的而三陟時府使兪漢雋江陵時府使李景溟襄陽時府使柳憲周杆城時郡守朴敦浩高城時郡守李象鼎通川時郡守金復光蔚珍時縣令具縉歙谷時縣令鄭時儉襲謬之失非曰全無而査報極其精詳浦弊間多釐正繼此蘇捄可責來效爲辭矣辛亥節目後別卜定首犯與襲謬之道臣以地則宰列也以職則按察也莫體恤隱之聖意自陷故犯之重戾而其中尹師國以成出節目之道臣乃爲節目後首犯之道臣揆以常理尤不可曉倂令該府拿問施以嶺海之典癸丑道臣申耆及前道臣金履翼雖不襲謬罪在不飭施以制書有違之律平海首犯前前郡守吳徹常蔚珍首犯前前縣令李宗憲令該府拿致嚴問施以贓律中減死之律兩邑襲謬守令視首犯減一等其他各邑雖曰襲謬之不知創自何年辛亥後不能警惕釐草之罪俱在難恕亦令該府拿問處之其中若或有存心矯弊可以贖罪者則所當秩秩區別指名以報而今乃漫漶爲說雖以三陟等邑時守令言之旣曰襲謬之失非曰全無又曰査報極其精詳浦弊間多釐正是何前守令則無一留心於軫弊時守令則擧皆來效之可責乎道臣事節節可駭爲先從重推考至於捄弊之道以臣等愚見實未知何以仰寒明旨而捄其本不如淸其源大抵國役之外卜定非古也無論營邑日用之需各自措辦於營市邑市事理卽然況於均役以後着手海物尤豈非違越之甚乎營邑之需一不交涉於海戶則情債浮費可謂皮不存之毛而只當專意於進獻一事苟有供上之誠畏法之心豈忍復有所犯科哉議者以爲營門之私自貿用有傷事體而今之道臣皆兼守令各有私庫何必分定各邑然後始可以尊體統行威令亦何至損益於營用道臣如此則各邑庶可不令而自戢矣惟是禮吏添補之資雖曰節目之外道臣以爲不可不變通而使各該邑從便添助云未知添助之資出於何處而關東各邑率多殘薄辦此不貲之數甚不容易今雖彌縫不久生弊必由於此道臣先從各邑添助之何樣區處審知其永久無弊而後添入節目事分付且念同是海戶而頭目之操縱甚於官吏此乃第一肯綮而言語之所難曉科條之所難行惟在官長隨時糾察之如何其次則吏民一與相接百弊隨而層生理勢之所必至旣有頭目何以吏爲官吏出浦一切禁斷過此以往營邑之看品而已則節目斯在更難架疊要使一戶一年之費少則爲三四兩多不過五六兩則海民必當㴠泳聖德鼓舞洪恩此比陵役非不重矣而海利異於陵利或有終夕而無一二之獲或有半日而辦累百之貲折長補短歲應五六兩以下之役幾乎無異於無役海戶之盛指日可竢而該道臣旣以更成節目爲辭爲先以此覆奏辭意行會使之參互釐正待其畢擧行狀聞允之
정조 22년 · 강
推兵曹判書李時秀禁軍別將崔東岳
정조 22년 · 목
二所巡廳啓言去夜二更犯夜人禁軍前萬戶河漢圖執捉押付坐更之際禁軍廳書員朴昌燁忽地突出押去巡卒恣意亂打奪取犯夜人夜禁法意何等至嚴而禁軍及書員輩無故犯夜已極無嚴毆打巡卒於巡將所見之處者尤萬萬驚駭犯夜人河漢圖等依例移送兵曹○兵曹啓言犯夜被捉人河漢圖朴昌燁依更數各嚴棍二十度而書員之恣意犯夜毆打巡卒尤極痛駭不可棍治而止該書員朴昌燁移送法曹照法嚴繩敎以卿與別將推考
정조 22년 · 강
命開城留守薦望更爲擬入
정조 22년 · 목
開城留守薦望以權裕趙尙鎭爲首副擬敎以首望姑未經正卿無異左遷副亦正卿久次改擬之意言于廟堂
정조 22년 · 강
以閔台爀爲開城留守備薦也
정조 22년 · 강
以韓晩裕金履翼爲承旨竝前望也
정조 22년 · 목
以徐龍輔爲吏曹參判張至冕爲執義金履載爲修撰南公轍爲大司成權裕爲知義禁李益運爲同義禁柳台佐爲注書權晙爲平海郡守
정조 22년 · 강
罷前承旨閔台爀職遞差承旨鄭尙愚重推吏曹判書金文淳
정조 22년 · 목
敎曰平海郡守則拿處外有直請之律名差代宜矣其餘守令只以拿處措辭慮或有其中蘇弊或防役如洪樂舜之爲者姑先允下矣拿處之出代事未前聞必是政院知委之做錯當該承旨遞差委折査實以入○敎曰今聞該房査奏承宣事極爲駭然政望差擬何等審愼傳敎頒示何等敬謹而速捧現告差代卽指已勘律之守令則乃敢推諉於不爲誤傳之司謁乎溺職非細亦關後弊遞差輕矣以罷職捧傳旨替當分疏之承旨亦爲遞差雖以政官言之事當據理往復喉院須有特敎然後可以擧行者當該政官從重推考望筒竝還下待勘律書入
정조 22년 · 목
敎曰判義禁望筒苟簡特甚問于大臣加望更爲擬入○判義禁望筒以鄭民始洪良浩爲首副擬金載瓉加望敎以苟簡則一也副望亦耆老也更爲加望事發遣郞官傳于大臣
정조 22년 · 강
命掌樂正申絢改差以洪▣擬入
정조 22년 · 목
司藝望筒以洪▣擬入敎以與尋常承傳有異則尙不收用已不成說又豈可以司藝區處乎掌樂正申絢職務相妨改差今日政擬入
정조 22년 · 강
遞刑曹參判姜彝正
정조 22년 · 목
因本曹坐不坐單子敎以在外參判許遞今日政差出待下批牌招察任
정조 22년 · 강
命靑松府使差代使之當日辭朝兼程赴任
정조 22년 · 목
敎曰捧糴方殷此時守令豈可一刻曠官況嶺南此時守令乎拿來之間該邑民事寧不切可悶不可無拔例區處何拘斑駁靑松府使拿處之代改差捧傳旨差代使之待下批當日辭朝仍令給馬今日內發行嚴飭兼程赴任
정조 22년 · 목
以鄭大容爲刑曹參判洪受浩爲靑松府使
정조 22년 · 목
以徐邁修爲同義禁
정조 22년 · 강
吏曹判書金文淳陳疏請寢鄭尙勳付職之命賜批不許
정조 22년 · 목
疏略曰伏奉鄭尙勳禮賓參奉加設單付之命噫彼尙勳家世雖曰中微旣保班名則甘與逆家結婚者實是常情之外而及乎査實之際乃以改名見欺等說粧撰漫漶者究厥情狀尤極痛惡渠之只汰職名得免流放竄極者已是倖逭則尙何可復置冠帶之列以玷祿仕之名使義理之防益壞而覬覦之徒無憚也哉下敎之下末由擧行乞寢尙勳付職之命以嚴隄防批以一疏足矣卽爲擧行
정조 22년 · 강
以徐邁修爲開城留守備薦也
정조 22년 · 강
遞刑曹參判鄭大容
정조 22년 · 목
大容違召敎以聞有實恙許遞今日政以在京無故人更爲差出待下批牌招察任
정조 22년 · 목
以申耆爲刑曹參判
정조 22년 · 목
以金載瓉爲判義禁趙尙鎭竝加望
정조 22년 · 강
命時囚尹師國依法典勿繫囹圄申耆金履翼分揀
정조 22년 · 목
義禁府啓言江原前監司李秉鼎沈晉賢申耆金履翼等今方待命竝拿囚李勉兢以開城留守時在任所請發遣府都事交龜後拿來而尹帥國所當一體拿囚耆社人勿繫囹圄載在大典通編何以爲之乎允之敎以依法典施行而待開坐時捧供後還爲出送又啓言平海前郡守李東弼蔚珍前縣令李漢籌元永麟等今方待命竝拿囚平海前郡守安必濟時在任所吳徹常下去陽城地云請發遣府書吏羅將竝拿來允之又啓言時囚罪人申耆金履翼竝以制書有違私律各杖一百收贖告身盡行追奪放送敎以能守法於無法之時獨異於諸人之中者到今還可謂新新至於不能摘發之罪事關交承容有可恕況巡營旣勿論則列邑事自在同爲闔眼之中勘律特爲分揀仍卽放送以示弦韋之意
정조 22년 · 강
命義州府尹李基讓狀啓還下送
정조 22년 · 목
基讓以別齎咨官一行待改撰咨文下來入送計料事馳啓敎以守臣異於道臣焉敢以惶懍惶悚等語措語於狀啓乎捧納承旨推考狀啓還下送
정조 22년 · 강
命平海郡守權晙給馬下送
정조 22년 · 목
敎曰今日政新除授平海郡守待明朝辭朝給馬下送
정조 22년 · 강
命坡州寡女尹氏山訟令道臣更加詳覈從公決給
정조 22년 · 목
京畿監司李在學狀啓以爲擊錚人坡州寡女尹氏山訟從公決給狀聞事判下矣向來坡州幼學李仁容呈狀以爲渠家山地曾有斥賣於徐後修家矣徐後修移葬之後因其地之空虛葬其弟嫂則李暻忽生橫奪之計稱以渠所心占以其兄之葬偸埋於九步之間願卽掘移云臣以無論心占與買得他人旣先入葬則不可偸葬之意題送則本官前牧使朴應浩摘奸後以李暻置之落科矣其後李暻請一番移訟故移訟於高陽郡則前郡守徐有沂所報以爲李暻當置落科云臣以九步之間勢不相容則當令後葬者掘移之意題送矣李暻不惟不掘後入之塜乃及私掘前葬之塜至於露棺仍卽逃匿繼有乘轎婦女來呈諺單於臣營以爲私掘之擧女人之所自爲也女人請被當律李暻則勿爲推捉云藉令山地之買得果爲的實而彼隻偸葬則告官掘移後入葬事理當然不此之爲乃爲逼葬於九步之間者已是法外而落訟之後不移其塜反掘他人之塜者尤可謂變怪之事掘塜之擧豈是一女人所可爲者而李暻則晏然隱避使其寡嫂奔走營邑之間替當其罪畢竟至於掩諱事實誣罔天聽者莫非李暻之所主張也論以法理李暻兄葬之督掘不容少緩而又遭發喪方在未葬則稍待山地之占得許令移葬亦無損於公法以此決給李暻則待其現捉以私掘律照勘計料○漢城府啓言此訟已經道臣之査決狀聞李暻私掘之罪亦旣照律而但當初李晴妻尹氏之買山者將欲營其夫葬而李仁容之忽地奪占先以手下輕葬移埋有主之山實爲尹氏發憤齎冤之端今以原情中更以其已掘之塜又埋於亡夫所葬至近之地云云觀之其所刻骨無足爲怪論以訟理亦不可遽然立落請令道臣更加詳覈從公決給允之
정조 22년 · 강
召見平海郡守權晙于重熙堂
정조 22년 · 강
命穆陵陵官等削仕顯陵徽陵陵官等陞敍
정조 22년 · 목
崇陵獻官洪義浩典祀官李海淸書啓以爲臣義浩自崇陵至惠陵元陵徽陵臣海淸自健元陵至穆陵顯陵看審後仍又分詣遍審七陵局內則崇陵內外山新植松雜木爲一千九百六十五株惠陵內外山新植松雜木爲一千六百三十八株元陵內外山新植松雜木爲一千八百二十株徽陵內外山新植松雜木爲一千三百三十株健元陵內外山新植松雜木爲一千四百五十株穆陵內外山新植松雜木爲一千六百二十株顯陵內外山新植松雜木爲一千六百十三株此是各陵官之已報該曹者而詳審其播植形止則橡實姑不出土至於松檜栢檟等木枝葉冬靑其他杜鵑躑躅等雜木亦皆着土或有樹木稀闊土皮脫落處而十月內未及播種者待明春擧行云其中穆陵外山新植處隨手動退間多不善着根之患木根則崇陵內山東麓有中松一株小檟木一株惠陵外山西麓有小松一株元陵內山北麓有中松一株健元陵外山北麓有小松一株中雜木四株小雜本二株穆陵外山北麓有中松一株中雜木五株小雜木三株皆是新斫之痕顯陵徽陵局內則無一株執頉而健元陵陵上右邊不遠處有小溝沙汰痕未及補築亦當待解土卽爲擧行云矣敎以今番特命遍審者欲考勤慢各陵寢郞之多數播植可嘉更觀春植勤慢於來年秋植後依此例當別爲審察俾各着意事令畿伯知委木根則株數些略俱不必勘罪而穆陵局內新䂨之痕旣登於書啓該官金鎰參奉尹彝鉉姑先削仕五十日兩陵則無一株執頉云者甚幸顯陵令李昌杰參奉兪漢寔徽陵別檢閔榮祖參奉黃仁紀等令則四品職陞敍參奉則七品職陞敍別檢付司果皆令今日政擧行事分付
정조 22년 · 강
命奉常正金晦彬典祀官李海淸拿處該寺提調徐龍輔推考
정조 22년 · 목
敎曰進排郞官及當該典祀官拿處該寺提調推考獻官與典祀官仍留遍審新植及䂨痕者意在足可誠心奉公也典祀官有不能檢飭之罪本職爲先汰去
정조 22년 · 강
命嶺南封進靑大竹來正月令當次玄風縣退限越定於來十月令二月令當次三嘉縣進定於正月令嗣後當次邑次次進定
정조 22년 · 목
內醫院啓言依下敎從今爲始自明年正月令至十月令每朔封進靑大竹二十五箇內減三分一則當捧爲十六箇慶尙道來正月令當次玄風縣則退限越定於來十月令而二月令當次三嘉縣進定於正月令嗣後當次邑次次進定而來十月令以後則依前封進之意分付於兩道道臣每朔除却幾箇以備五歲再閏之用雖出於軫恤民邑之聖意而第念各邑之輪回封進自有當次一二箇之逐邑除出以待閏朔封進則元朔當次之邑盡數擔當閏朔當次之邑全數蠲免不但此重彼歇太涉不均每朔除置之竹散在各處自閏朔當次邑收聚封進實有掣礙難行之端姑爲依前封進似合事宜今之竹田右之竹田而斫取之際每斲其根故竹不得長養漸成痼弊且二三促節之下則節促無以取瀝此故相臣之所箚陳而今伏承一依箚語之下敎此後則嚴飭兩南各邑䂨取之際必鋸斷二三促節之上勿斲其根使之長養之意一體分付於兩道道臣今番務安竹依下敎仍捧
정조 22년 · 강
以趙尙鎭爲知義禁前望也
정조 22년 · 목
敎以禁府堂上前望單子入之待下批牌招開坐
정조 22년 · 강
命醴泉郡守洪益烈勿限年流竄仍施禁錮之律尋命流竄分揀
정조 22년 · 목
慶尙監司李義綱狀啓以爲醴泉郡守洪益烈凡係邑事之請報俱未端的故不得曲循其意以此懷慍屢呈辭狀嚴飭退送矣卽接該郡公兄文狀則本郡郡守有事京第印信兵符齎送于原兼龍宮縣仍爲發行云不爲請由投送印符萬萬駭然該郡守洪益烈爲先罷黜其罪狀令攸司稟處敎以近來投印之頻爲大關朝體至於嶺南之首尾相續寧有如許紀綱乎不可循例卽其地定配而止爲先遠地勿限年流竄仍施禁錮之律此後莫敢更以投印登聞事嚴飭○敎曰今聞該房査稟之言醴泉倅洪益烈投印中路遭故云投印自投印情理自情理聞甚矜惻何嫌銷刻只施禁錮之律使之歸葬事分付
정조 22년 · 강
有政吏曹判書金文淳參判徐龍輔進
정조 22년 · 목
以閔命爀爲修撰宋厚淵爲醴泉郡守
정조 22년 · 강
命醴泉郡守當日辭朝給馬下送
정조 22년 · 목
以李憲成爲徽陵參奉初仕也
정조 22년 · 강
義禁府以江陵前府使李鎭復等拿囚啓
정조 22년 · 목
該府啓言三陟前府使金聖䂓尹㬘江陵前府使兪漢謨洪義浩李鎭復宋鍈襄陽前府使金孝眞李謙彬杆城前郡守李在沆金啓濂高城前郡守金復根柳範休尹守翼通川前郡守元羽孫趙鉉歙谷前縣令丁載運吳在鎭南陽龍等拿問處之事傳旨啓下矣李鎭復宋鍈金孝眞李謙彬李在沆趙鉉丁載運吳在鎭等今方待命竝拿囚金聖規家在城外待城門開拿囚洪義浩差祭待竣事拿囚尹㬘前以他罪定配於順安縣金復根下去洪州地元羽孫下去驪州地南陽龍下去鍾城地兪漢謨以靑松府使時在任所金啓濂以廣州判官時在任所柳範休以安邊府使時在任所尹守翼以始興縣令時在任所云請發遣府書吏羅將竝拿來允之
정조 22년 · 목
以朴彬源爲廣州判官
정조 22년 · 강
命時囚崔重敎嚴問口招捧遲晚李東弼等議處李鎭復等罷職金聖䂓等分揀
정조 22년 · 목
義禁府啓言忠州前營將崔重敎原情以爲渠奉職無狀致有此淑問之擧惶隕震剝無地自容蓋需米事則每朔二十石一年通啓合爲二百四十石零而渠之到任在於今年正月則其前三朔需米七十餘石以蕉官條除去其餘一百六十石零內自正月八月至分數儲置其餘一百石零果爲作錢以報新延時浮費禮房軍官之三次遞易事尹成東則以前官時禮校仍把使役矣以其身病遞去以金成殷差代不過二十日以其父病危谻亦爲遞去以金璧聲差出渠輩遞代之際以上項分數儲置者次次傳掌需用則尹成東金成殷輩之所云日用加下等說千萬意外引用式例執錢報倩雖是該鎭營之謬例而襲謬之罪萬死無惜任校之三次遞改事出於不獲已而臺啓中多出差帖分送外村潛縱衙客厚捧其價事則萬萬曖昧渠雖愚騃身爲鎭將豈忍索賂而道査旣如此則亦何敢發明云所當請刑而曾經宣傳官請議處敎以今日國綱雖曰解弛臺啓之外道査如彼而半吞半吐雜以曖昧等說者極爲痛駭更加嚴問口招捧遲晚又復抵賴過齋後嚴刑得情以懲他道營將又啓言平海前郡守李東弼原情以爲渠以甲寅七月待罪本郡而日饌一款給價貿用流例已久渠於到任以後日用中若干物種給價貿用實無一尾魚無價白捧之事而日饌名色至登於査啓襲謬之罪烏得免乎云蔚珍前縣令李漢籌原情以爲渠於癸丑十月赴任之後取考辛亥節目一依定式遵行至於情債亦依節目毋敢違越之意每每嚴飭矣加歛之弊至登於査啓此莫非渠矇不覺察之罪至於日饌則渠與李宗憲交承而宗憲旣以日饌事至被重勘則渠雖愚迷安敢以日饌二字萌心發口侵徵海戶乎本縣所謂官需自辛亥以後有減削節目册子故一依新定式貿取而朝夕饌道無以措手就官需中定式乾魚物以生魚物相換取用道啓中日饌價名色之徵於海戶云者指此官需中代用生魚乎云元永麟原情以爲渠於乙卯八月待罪本縣取考辛亥節日則旣詳且嚴其在奉行之道敢忽飭勵之方而秪緣渠愚迷不察自爾循襲蕉規至於官用各種則癸丑縣令李宗憲以日饌事至於備堂筵奏行査渠雖蒙騃更安敢以此等名色復蹈覆轍乎只官需用條一依定式以外面觀之殆日饌之無異以裏面言之實需用中次次捧用者而磨鍊定式外無一加徵云所當請刑而曾經都總經㦄宣傳官請竝議處允之又啓言三陟前府使金聖䂓原情以爲渠於己酉夏待罪本府時目見海瘼之切矜必欲釐革卽就浦貿膽錄增其價直永罷卜定改定膽錄而猶慮有中間操縱故輒招海夫官前給價及至辛亥秋監營定式之後仍成節目二件一揭官家一揭海村以爲永久遵行之地而其所設施未免有名無實致此辜負罪合萬殞云江陵前府使洪義浩原情以爲渠自壬子秋到任之後一遵辛亥節目罔或違越又於癸丑冬因營關更加釐正物種則減數價錢則添給以爲一半分蘇捄之效而不能痛革弊源自歸襲謬之科云李鎭復原情以爲辛亥節目一遵成式罔敢違越而外此流來之弊未能一一痛革以致道啓之登聞一則渠罪二則渠罪云宋鍈原情以爲辛亥節目罔或違越而竟未能別般矯捄査啓之下無以自解云襄陽前府使金孝眞原情以爲渠於壬子冬赴任本邑凡係海弊盡誠探察則辛亥節目已成定規更無可以別般矯革之端癸丑冬又因道臣之嚴關釐正更就前節目中數爻則益加減削價本則量宜備給以爲一分蘇捄之道至於辛亥以前流來謬例亦不敢一毫蹈襲云李謙彬原情以爲渠於甲寅十二月赴任之初本府海津不過六津而甕津一津忽然逃避査實本末則渠輩言內辛亥釐正後又有津弊前官金孝眞報營相議更爲釐革而不無偏役之苦至於逃避云新到之初猝難變通所謂官需與使星前例所納竝爲蕩減以爲保存之地而其外五津則依辛亥節目如例貿用節目外更無加捧之事云杆城前郡守李在沆原情以爲辛亥海弊釐正時渠與道臣商確所謂官需成出減削册子一件官坐一件出給海夫後一依新節目貿用初無襲謬貿取之事云金啓濂原情以爲渠於癸丑夏待罪該邑之後伏奉海弊申飭之朝令雖日用官供之物亦必定價貿取而成出節目報于巡營亦爲分給浦戶而渠苟能一一釐革則亦豈至登道啓乎莫非渠孤負之罪云高城前郡守尹守翼原情以爲渠於上年三月赴任後一遵辛亥節目當其營邑春秋應貿之時給準價取用而初無原定外襲謬別貿之事云通川前郡守趙鉉原情以爲本郡海戶至少不滿十數自前以來元無官需各色之收捧於海尺之例辛亥節目以後依定式雖些少魚物以時價貿用而初無襲謬之可論云歙谷前縣令丁載運原情以爲本縣辛亥之海弊釐革卽是渠在任時而以新節目謄出二件一留于官一揭于海戶悉心遵守以至壬子夏遞歸之日而無或有違越之端本縣自前元無需用日饌等名色之爲弊於海戶者雖一尾魚皆有定價而釐弊時此亦有定式者無可闊狹小小雜魚之不可以尾計者不得不隨其貴賤而給其時價如是之際或歸於襲謬之科道啓中以襲謬爲辭則不能釐革之罪在所難免云吳在鎭原情以爲本縣以至殘之邑海戶極其零星且辛亥節目不啻申明故雖一尾魚依定式給價貿用初無官需之名色收捧者云洪義浩李鎭復宋鍈金孝眞李謙彬等所當請刑而曾經侍從請竝議處金聖䂓李在沆金啓濂尹守翼趙鉉丁載運吳在鎭等竝刑推得情敎以監司之事有非守令所可摘發登聞且所謂情債雜費係於監營卜定與別貿之有無則渠輩異於乎蔚兩邑之條件似無深罪之端而目擊浦民之弊不卽據理防塞邑中謬例亦無分明矯革之語不可全然曲恕幷罷職放送金孝眞則雖云釐弊甕津逃戶他供爲證亦爲罷職放送其中金聖䂓則已自辛亥節目之前浦貿增價卜定永罷洪義浩則減數或添價李謙彬則官需與例錢幷爲蕩減於一津李在沆則初無襲謬貿取尹守翼則初無別貿云而且因題評追聞蘇弊實績右人等比之他囚合有區別幷分揀放送
정조 22년 · 강
召見藥院提調趙宗鉉副提調金履翼于誠正閣
정조 22년 · 강
命達城府院君直孫徐觀淳弘陵參奉擬入
정조 22년 · 목
敎曰今日卽聖后誕辰也年年是日孺慕深篤每加收錄於達城府院君家以聖后私親本宅之自別也其祀孫作宰遞歸後近無仕官之人主家直孫有筮仕年滿之人乎令該曹草記○吏曹啓言達城府院君家直孫問于本家則幼學徐觀淳年今三十八云矣敎以年近祿仕豈可踰日除職乎弘陵時任參奉李翼權付軍銜待都政後奉事窠調用其代口傳擬入待下批使之當日入直齋所
정조 22년 · 강
命來十一日輪對爲之
정조 22년 · 강
重推判義禁金載瓉知義禁趙尙鎭同義禁李益運
정조 22년 · 목
政院啓言卽見禁府啓目則江原前監司尹師國等諸囚之供旣無自明之語其在該府擧行之道嶺海之典所當一依廟堂已請之律而乃以議處爲辭者極爲未安請當該諸堂竝從重推考允之
정조 22년 · 강
命敦化門攔入擊鼓人李桓出付攸司照法嚴繩汰守門將呂喆永仍命拿處兵曹判書李時秀推考參知柳師摸拿處佐郞尹濟弘先汰後拿
정조 22년 · 목
兵曹啓言今日開門時有一帽帶之人自敦化東挾門隨各司進排官混跡入來鳴申聞鼓問其姓名則長湍居幼學李桓云而渠以白徒濫着官服肆然攔入萬萬驚駭爲先出付攸司照法重繩常時不能檢飭之罪惶恐俟勘而當該守門將之矇然許入極爲痛駭汰去請令該府拿問處之允之○敎曰兵曹判書推考當該入直堂上拿處郞廳先汰後拿
정조 22년 · 강
命部將兪漢宗汰去拿問嚴繩仍命金燾後政復職
정조 22년 · 목
兵曹啓言部將兪漢宗築室華城決科付職後仍爲移去委折關問守臣草記事命下矣卽接華城留守徐有隣移關則兪漢宗本以鎭川人築室於本府北部率眷居生入屬於親軍衛先以朔試射初試繼以別軍官居首決科付職皆由於華城乙卯冬部將除拜後丙辰春率眷上京仍不更來只以家直奴守家矣去月晦日內眷始爲下來家舍旣空無可憑問故履歷成册不得載錄外此如許之類詳加探問隨現發文移兩銓云矣兪漢宗之纔除初仕便卽撤眷徒去至於三年之久乃於筵奏發關之後始爲下送眷屬以爲掩跡之計者欲巧反拙尤極痛惡部將兪漢宗爲先汰去請令該府拿問嚴繩允之敎以其在弦韋之政如金燾之以土着人無故作散可惜後政復職使崔之聖兪漢宗輩知所愧戢
정조 22년 · 강
命崇陵參奉沈繼之惠陵參奉尹鉉東拿處尋命推考
정조 22년 · 목
兵曹啓言依下敎典祀官所率驛夫金雲大處捧賂委折嚴加査問則所告內以爲典祀官看審木根時惠陵書員處捧錢一錢與卜馬驛夫雨裝直買酒分飮崇陵守護軍處討酒三盃亦與分飮健元陵顯陵下屬處無所捧云故惠陵書員高慶柱崇陵守護軍吳日載亦爲捉來査問則給錢給酒一如驛卒所告以陵屬處捧賂作弊事前後申飭何等截嚴而雖分錢盃酒何敢肆然徵責復踵前習乎論其罪狀萬萬痛惡不能禁戢之典祀官旣已處分當該捧賂之驛夫金雲大移送秋曹最殘驛定配卜馬驛夫雨裝直等待過齋嚴加棍治與者受者罪無異同給賂之高慶柱吳日載等出付畿營嚴加科治當該兩陵官之任其下屬之犯科矇不檢飭亦極可駭今方査問委折使之書納現告於政院敎以眞所謂作法於涼其弊也貪不可以賂物之多寡有所寬恕前此嚴飭何如則乃敢任其犯科乎身爲官員不能遵奉朝禁已自一命時若此將於百里何當該官員問名拿處○因崇陵參奉沈繼之惠陵參奉尹鉉東拿處傳旨敎以如在番所今番則姑先推考
정조 22년 · 강
推禮曹判書趙尙鎭
정조 22년 · 목
政院啓言崇陵別檢許暕初不入直而該曹誤捧現告至於傳旨捧入之境原傳旨改付標以入當該禮曹堂上不可無警請推考允之
정조 22년 · 강
配時囚尹師國于淮陽府沈晉賢于金化縣命李秉鼎收贖仍命崔重敎照律李東弼等勘處柳師模尹濟弘公律勘放呂喆永照律李海淸付過放送洪益烈限三年禁錮金復根營葬後拿囚
정조 22년 · 목
義禁府啓言江原前監司尹師國原情以爲待罪東營時以海弊一事聖敎屢下丁寧懇惻釐革諸弊至於成節目啓聞雖甚無狀苟有一分嚴畏之心則焉敢犯科而今以首犯入於現告論其孤負之罪合被加倍之律云李秉鼎原情以爲渠曾在庚戍恩補蔚珍釐革海弊及至乙卯按道亦嘗另飭列邑期欲矯捄則夫豈有毀畵節目之理而今此襲謬之現告乃及於渠惟當恭俟鈇鉞不敢分疏而若或徒懷嚴畏一不據實陳暴則日月之明亦何以照燭本情乎渠到界之初吏以別卜定件記來示故問其委折則辛亥以後無歲無之舊使遞歸之時依例分定云故更不疑難終至取用其後先祖諡宴老母晬日亦爲卜定罔念朝家軫恤海弊反爲此飮食之需甘目歸於躬犯襲謬之科伏地悸恐求死不得云沈晉賢原情以爲蓋此卜定一款爲弊甚鉅爲道臣者一念矯革罔敢或忽而徒憑年例之同然至陷襲謬之重科自念罪犯誅戮猶輕云尹帥國等或以首犯或以襲謬前後犯科俱無可原之端供辭又無自明之說請依廟堂所請之律施以嶺海之典允之又啓言尹師國淮陽府沈晉賢金化縣定配所依例押送李秉鼎所當一體定配而母年七十五無兄弟云請定配則依法典收贖告身盡行追奪放送允之又啓言時囚罪人崔重敎更招以爲本鎭營需米自正月至九月爲一百八十石而作錢米爲一百五十石零餘米爲二十餘石故排朔不足該掌校任等處日用所費使之專當擧行自然有加下者果如營校之所供差任出帖事則劉弘道劉吉孫或差首校或給帖文而實無捧錢之事鄭在乭則成給掌務軍官帖捧錢二十兩下就成則成給把總帖捧錢十兩果使衙客捧來莫非自犯死罪云請照律勘處允之又啓言平海前郡守李東弼蔚珍前縣令李漢籌元永麟等海弊襲謬雖非首犯因循冒犯罪難容貸請竝依廟堂所請視首犯減一等之律勘處允之又啓言兵曹參知柳帥模原情以爲莫重禁門至有攔入擊鼓之人而矇未覺察常時不飭之罪合被重勘云請議處敎以久任之意果安在以不能爲公律區別功議勘放後草記又啓言前佐郞尹濟弘原情以爲莫重禁門有此攔入擊鼓之人而矇未覺察恭俟嚴誅云請刑推得情敎以與該堂同律勘放草記又啓言前守門將呂喆永原情以爲今日開門時有一人着帽袍混同各司供上官入來鳴申聞鼓而矇未覺察恭俟嚴誅云請刑惟得情敎以除刑推議處仍爲區別功議照律以聞又啓言典祀官李海淸原情以爲渠以崇陵典祀官祭品各種盡誠看檢而未克審愼竟犯罪科恭俟嚴誅云請議處敎以付過放送又啓言醴泉前郡守洪益烈仍施禁錮之律事啓下矣禁錮以幾年磨鍊乎敎以限三年又啓言高城前郡守金復根拿處事啓下而時在洪州地云故以依例拿來之意草記蒙允矣卽接其戶奴呈狀則復根遭故奔喪今纔二日云過成服後請拿來敎以營葬後拿囚
정조 22년 · 강
丹陽郡守金㙆䟲陳軍弊還弊田結之弊及大同軍布京外情債營門貿易別卜定稅穀站船等諸條弊瘼仍勉尙儉之政端本之工賜批
정조 22년 · 목
疏略曰臣按本郡人戶爲二千二十餘戶也各樣軍保爲一千一名也除應頉免役外其應役之類不過五百餘戶耳乃於其五百之中責出一千餘名之軍保將何以充其數乎於是一室而出三四丁者有之一身而荷二三負者有之至於黃白之冤呼隣族之侵督焉爲非荒僻如弊郡邑府稍大生事稍饒之處則胥吏之數至於五六百軍校之數至於八九百以至各廳之私保各里之稧坊與夫投托隱漏之戶蓋不知其幾何此皆閑遊之民伏願行會各道營邑使各其營邑具奏胥吏軍校之數視邑之大小而量宜定式使之足備使令而止其餘則悉歸之役丁至私保稧坊投托漏戶竝令詳査嚴覈一付諸軍額其餘補其不足之邑則軍國之需初不失元數殘弊之郡亦可以少蘇矣且今日矯弊之策宜莫先於還政分留之數不能謹守常度而或加分焉或盡分焉是以受食始夥備納遂艱富民實戶行賂拔戶所食者盡是貧窮之民至使百戶之村食還者不過數三十戶而止故石數許多雖盡一年之農作半不及於輸納矣於是焉族徵里徵鞭督狼藉閭巷蕭然夫如是則戶口安得不縮軍額安得不乏如欲戶口之增而軍政之修則莫若先正還弊之爲要伏願行會各道徒各其營邑具奏還穀元總幾何人戶元總幾何於還穀元總之中無論某衙門某樣穀一切折半留庫於人戶元總中區別大中小三等於是以留庫外半數就人戶中磨鍊大戶爲幾石中戶爲幾石小戶爲幾石其間或有還多而戶少戶多而還少從便那移使之一切停均後作爲糶案京營官村各置一件使吏民曉然知分留受食之數而分給之際一依糶案至於會錄耗條亦於當年內當倉之中沒數作錢勿復留置庫中則旣無加分拔戶之弊又無偏苦越徵之患矣又其次則田結之弊也到郡之後民訴之沓至者皆是白徵之冤及秋踏驗之時別加査櫛旣得白徵卜數又就元帳之中考出懸陳卜數合而對勘於災頉之數則厥數相當初無剩欠始知白徵之卜卽朝家之災而吏緣爲奸報營槪狀則依數入災行審帶紙則仍舊報實而致有白徵冤呼推以一郡擧國可知伏願行會各道使各其營邑姑先取考元帳懸陳之數以勘槪狀報頉之數則報頉之數必有優加於懸陳之數以其優加之數俾當白徵之卜而遂以白徵之卜懸陳於行審帶紙以爲永頉之災則庶幾奸竇可塞民冤少紓矣又其次大曰軍布之弊也升尺代錢逾越點退者隨現重勘法文昭載而大同木非八九升則不捧而尺數至於四十二三尺矣軍布木亦如之而殆有甚焉猶以爲未足又有所謂後錢者存焉升尺之濫如此故代錢之數又至於三四兩之多此莫非邑吏濫滑之罪而所以致此者司吏之過也當其上納到京之後該司之吏先自黜陟於外司吏曰可則雖劣而其納也如期日不可則雖好而其退也如棄其納其退專在司吏之手爲邑吏者必以賄賂先要以倖其無弊稱以例情優數責出於邑吏彼邑吏者豈肯以一邑之事自當其情債乎此所以各邑捧上先計情債所入留連所費而又優數責出於民間或精捧而換麤者有之或濫徵而減尺者有之巧謀陰計生民之困苦日甚矣伏願行會納木營邑使自今以後一從通典措備上納而別飭該司堂郞嚴加操切俾絕自外黜陟之弊又飭郡邑俾絕從中濫捧之弊依法收納則生民之冤苦亦不至如此之甚矣其他各樣上納各色進排如稅米番錢土產方物必倍艱於前日增價於本直其故何哉實由於情債之無厭也本郡責應偏多名色不一而物不如舊責納依前貿易越境而不得則遂不免代錢以防納營門各色貿易不時別卜吏緣侵割民不堪苦伏願察此事情特加軫恤凡係上納進排之物代錢防納之數一視時價酌定布告京外以爲恒式而嚴勘違越之律至於營門貿易一從時價量數會減俾無不足之弊而所謂別卜定者一切禁防且本郡又有莫大之弊卽可興倉稅穀運輸站船也當初定式與槐山郡竝定造成有會減米三十石每當改槊永改造之時則本郡及槐山各受米十五石以當其費不足之數兩郡分半擔當而比年自忠州不使兩郡造船而受去造船之價改槊之價至於四百兩改造之價六百兩而今槐山只當六十兩本郡使當九百四十兩旣與均受價米而所當之錢不均如此不免取斂於民戶伏願亦令道臣行關兩邑一依幷定之規臣考之前史冠賊竊發之患每生於飢饉凶荒之餘目下荐飢民困已甚若不另加優恤別有措處以得其懽心則安知無不虞之慮哉竊聞之道路國家支用每患不足此固非細憂然臣愚竊以爲易得者財用也難得者民心也財之與民得失常相反是以傳曰財聚則民散財散則民聚有子曰百姓足君誰與不足百姓不足君誰與足易以損上益下爲益以損下益上爲損聖賢豈欺後世哉此理甚明夫孰不知而歷觀前古每患不能者蓋亦有由然矣財者生之有限而用之無窮以無窮而用有限苟不節以度而制其欲則雖以天下之大四海之富亦且不足矣一有不足不得不斂於民是以易曰節以制度不傷財不害民孔子曰節用而愛人是知愛民之道莫先於裕財裕財之道莫先於節用而節用之本則又專在於尙儉末俗浮夸侈風日盛閭巷皆然而貴遊尤甚椎剝裒斂無所不至玉帛堆於上而膏血盡於下此豈非侈用之致乎禮曰國奢則視之以儉尙儉節用正爲今日之急務而裕財足民之道無以過於此者也伏願殿下益愼尙儉之德益節制用之度躬率以勵下凡係無益之費不急之務特令節約而以至京外士庶服飾之踰制器用之僭越者痛加禁抑一以勤儉爲主而奢華爲戒如是而財用有不足家國有不富者未之聞也雖然臣嘗觀朱夫子之言曰天下之事有本有末必須先正其本而後末流之弊可得而言其所謂本者何也卽殿下之一心是耳夫心者一身之主而萬事之綱也虛明之體該具乎衆理神妙之用遍管乎庶物體得其正則鑑空衡平而無所偏蔽用得其正則泛應曲當而無所乖戾以之修身則百體從令而動靜語默莫不循軌以之處事則萬理昭著而輕重大小莫不中節體立用行而內外一於正矣此聖賢之學必以正心爲本而矧乎人主一身萬幾所萃百責所歸雖眇然七尺深居九重而四海之廣兆民之衆皆吾度內聲氣呼吸實相貫通一心之發甚微而符驗之著於外者不啻影響之捷是以堯舜禹丁寧相傳之旨訣不過人心道心惟精惟一數句而已而大學之修齊治平必本於誠意正心中庸之位天地育萬物必本於戒懼愼獨夫禮樂刑政庶事庶獄孰非爲治之不可忽者聖賢之訓必惓惓於一心之上者豈不以心爲萬事之本而心正則萬事皆正心不正則萬事皆墮者耶雖然心不可以徒正也必須知之明而持之固學問思辨不得不措操存踐履愈嚴愈密於天下之事自心之所具身之所接以至一事一物之微莫不究其所當然之則所以然之故幾微已辨於方寸之間而施爲不差於日用之際知行相須內外交養此所以誠正之功又在於格致而必本於明誠者也今我殿下睿質天縱聖學淵深其於格致誠正之工端本出治之道固已躬行而心得矣義理無窮不可以已得而自足人心難保不可以已正而或忽伏願殿下勿以聖學之已高而益懋進修之工勿以治道之畢張而益崇端本之德如臣上項所陳數三救弊之說特其中之一事耳伏乞聖明留意焉批以近求裨助聰明之功於侍從作宰者日接膺旨之章雖有詳略優劣之人各有差要皆民間疾苦之前所未聞一一開懷虛受思欲隨處矯捄而而諸說大抵不出科臼中今見爾章諸般痼瘼之首陳卽諸倅已盡之言而附及反本之多少格言雖在經幄論思之地亦所罕聞爾可謂不負予之知之當留意觀省爾於在任時須體優批之此意以爾郡之民看作同胞凡屬撫摩之節事事殫誠必有所濟者衆爾其慥慥原疏下廟堂可以稟處者卽令稟處政院啓言卽見丹陽郡守金㙆疏則頭辭之參用吏讀已甚可駭弊郡行會等語尤極未安其他多違格例而係是民事故雖不得不捧入當該郡守不可無警請從重推考雖以道臣言之不爲釐正直爲上送者亦難免不審請推考敎以頭辭之全謄備局公文自朱子封事已有似此格式至於吏讀云者卽若經書諺讀縣吐之謂而細觀疏辭無雜用吏讀處爾之啓語反涉不審且嶺外之人設或不嫺於時用文字何足深加苛摘乎嘗見其人其擧止應對意以謂必有所存今見其疏識解亦可知問備非所可論
정조 22년 · 강
林川郡守尹持範疏陳城餉許分待秋還納事船制變通事査陳事墾荒事及山澤之政立案禁斷之請附陳本郡耗穀偏劃之弊賜批
정조 22년 · 목
疏略曰本邑尤甚十三坊殆近三千戶今年還穀之準捧難期則來頭賑政之接齊何恃地最近而穀最精者只有公州之雙樹山城而城餉事體至嚴且重臣若拘於常格不以通變之道仰聞則將何以決斗水而救涸轍哉今若限數千石劃付臣郡使之待明秋還納則惟彼愚氓亦感格外之恩必無拒納之弊伏乞分付道臣以爲及時轉輸之地且上東流民扶携載路三五爲群往往咆喝乎民漸至窮春將作何狀臣謂使地方官一一査出還之原籍其中稚老不能自力者不待春賑自官接濟俾無凍餒致斃死之患若其壯健者修成册各付該里使里中稍饒者一邊傭賃一邊沾丐俾無奔逬四出之患且使本官以時考閱考其存沒則其於普濟弭患之道庶有一分之益矣湖西之舟師邑爲十三而本郡居其一有防船二隻兵船一隻蓋其法新造後三年一添木又三年一改槊又三年又添木又三年又令新造通計十二年間三年役一番若其會減則防船一隻新造米二十五石添木改槊米爲十五石兵船新造米十石添木改槊米各五石而已至於入島伐木之費人牛搬運之貰匠手之工錢船格之衣糧在新造則至七八百金在添木改槊則至五六百金此則全無助劃之例故每當船役之時抄得境內富民一人名曰代將而責成之一經其任輕者破家甚者離鄕臣自莅任以來日思矯救之方而一紀之內一隻防船新造八百兩添木二次一千二百兩改槊一次四百兩合三船計之則爲七千二百兩本郡兩稅較數歲之中假令爲二千四百石而計其船價則田稅重而大同輕合輊重通計則爲四百四十石積十二年計之則爲五千二百八十石零第以豐歉間米價折錢而每石四兩則爲二萬一千一百二十兩兩以此船價較彼防兵船十二年所費則所餘爲一萬二千九百餘兩雖有欠縮不失爲滿萬以滿萬之數酬其船什之雜費除其船格之衣糧自有餘裕不特止此三船之應改應添會減自有一百六十五石之米斯可爲通共補用之資亦可備風濤破傷之患臣謂以此三船載彼兩稅收其船價則非但恰當似亦有餘矣且船之爲用宜水不宜陸而戰船則不藏於水擡之於陸傷破之易職此之由裝稅使用亦足爲不易傷之一道矣且以田政言之白地徵稅已成痼弊三南量田自庚子以後八十年間改量者只是十之一山川屢變磽确互換昔之禾稼如雲者今則林木蔚然一執成案永不許頉惟彼無告寧不可哀身爲長吏者不忍其白徵每以流來未蒙頉之數混入新災於是新災之數每患太濫俵災之規例必太削臣謂改量一款雖非輕易若照其已成之案一年査陳覈其新起報彼冤徵可救其弊臣邑如此道內諸邑可以反隅分付道臣待明春一竝査陳則雖無改量之名必有改量之實效矣且闢土墾田卽王政之最大而民多游惰地有遺利沃土可耕之地間多抛棄臣於行路亦或親見詳問其由則皆以爲等高稅重有害無利故不得已廢之推此以觀則如是者多矣雖以本道言之田畓元總合爲二十五萬六千結零而陳荒總數亦爲十二萬九千結零就其中除出成川浦落樹木成林等不可墾之地其餘可墾者似爲數萬結雖未盡闢計不下萬餘結使此萬餘結漸次耕墾則年年稅入之添得亦甚不貲民國之利孰有大於此者而況不止於萬餘結者乎惟我聖上嚮下起荒之敎臣爲先嘗試略略經紀亦爲六七結次第盡起則不知爲幾許結矣一郡如此全道可知然起墾之政不可草草應文必須明設科條臣意則莫若使地方官省減騶從出入阡陌相其上宜觀其泉脈高爲旱田低爲水田盡數起墾之後仍令其地許民耕食減其等數限年收稅以爲永業則民皆樂赴土無餘荒若其擧行之勤惰則另飭道臣一一詳察每年課最以此爲目則人皆自勉孰敢怠荒臣謂此事不容少緩亦詢于有司之臣成出節目頒下諸道以爲自明春始之之地實合事宜設置堤堰培養山林亦爲朝家利民之政而民心不古紀綱漸弛所謂堤堰則堙淤潰決太半廢棄所謂山林則童濯崩頹全無舊形流沙滾轉盡入田疇水澤枯渴無以灌漑臣竊慨然自今以後山澤之政別般申明俾有實效是臣區區之望也且本郡三面環江江道之變遷無常浦落泥生無歲不然其泥生處高者可墾低處生蘆莫不爲民之利此則天地江河之自然成就者也人可共之非一人之私而富豪之家以一張紙夤緣官長圖出立案眼力所窮看作已物蒭牧不與衆耕墾專其利以天地之公物都歸一人之私臣謂泥生立案一切禁斷與衆共之則庶幾爲裕民之一段至於還弊則京外各司還穀之管在本郡者其數夥然每當耗穀折錢之時十取一焉則斯爲可矣而本郡控引兩湖舟楫交通物貨委輸米價必踊故京外各司各邑應折之耗湊之於價踊之地故沿邊之郡最受其害吾郡之穀移充他郡以是之故山郡每患多穀沿邑則每患無穀如是而山沿俱弊通變之道宜有講磨下詢有司之臣從長處置恐不可已也批以雙樹城餉許分待明秋還納事令道臣從便措置船制經綸卽令廟堂與有司之臣詳確粘啓稟處査陳事墾荒事及山澤之政泥生立案禁斷之請爾言皆有理一體使之稟處附陳爾郡穀貴之弊卽近來飭禁中一事而耗穀偏劃責在道臣不有是也城餉何以請分乎令廟堂另飭而外此沿邑俾遵較戶量穀之法莫敢違越
정조 22년 · 강
御便殿行抄啓文臣親試及課講試官李晚秀李始源
정조 22년 · 목
敎曰抄啓文臣親試今日爲之豦所當於便殿親臨而課講兼行試官則十二月朔課講試官兼爲之事分付○試官以下入庭行禮訖以玉淵三峽講乾坤二卦爲七言古詩題仍命開講二月朔課講副司果金近淳弘文館修撰金履載副司正洪奭周承政院注書金啓溫俱純通三月朔課講副司果金近淳副司正李存秀權知承文院副正字黃基天副司正洪奭周俱純通四月朔課講副司果金近淳純通居首五月朔課講權知承文院副正字黃基天純通居首六月朔課講權知承文院副正字黃基天純通居首七月朔課講副司果申絢純通居首
정조 22년 · 목
敎曰抄啓文臣試官中罷散人敍用令該曹付軍職
정조 22년 · 강
重推吏曹判書金文淳
정조 22년 · 목
政院啓言昨日弘陵參奉望單旣有口傳擬入之命所當以三望備擬受點而該曹誤爲單付臣之矇然捧入不勝惶恐當該銓官爲先從重推考原單勿施更爲如例備擬以爲受點之地允之
정조 22년 · 강
以徐觀淳爲弘陵參奉口傳初仕也
정조 22년 · 강
命湖西各邑月令藥材之弊令道臣枚報籌司從長稟豦
정조 22년 · 목
備局啓言庇仁縣監李元八上疏批旨內戰船造作之弊令廟堂從長決處月令藥材之弊卽令廟堂問其便否釐正草記事命下矣戰船改造時代將嚴禁後襲謬委折爲先嚴關査問可以稟處者稟處月令藥材事問其作貢便否於該院則以爲本道大小令情費本甚零瑣雖作京貢醫官以下別無大損益而作貢便否有難質言云取考其情費所入則無論錢兩紙束魚束等雜費通同折價爲四百兩餘此乃該道一年雜費之都數則庇仁一邑情債雜費之過二百二十餘金者必是營下所費之濫雜而然也此邑如此他邑可知因此登徹之會別般釐正在所不已令道臣都聚各邑草材上納時雜費以本院所費之數詳問於審藥及陪持等處以準其合不合則營下雜費之爲幾許可以昭著仍令枚擧報來請以爲更加商量從長稟處允之
정조 22년 · 강
命嶺南賑資以濟民倉穀物量宜區劃
정조 22년 · 목
備局啓言卽見慶尙監司李義綱報本司辭緣則以爲本道賑事今方經紀而淸河迎日興海俱以被災最甚之邑舊儲新捧尤爲數少以賑以糶塗抺沒策而隣近他邑亦無推移之道濟民倉穀物如當本道歉荒則從便賑貸載在節目以此留儲之穀姑先移用於還賑之資待秋換充實合方便該倉穀物量宜移轉爲辭矣該倉穀物本是備荒之資在他道尙且交濟況自道內乎移轉取用待秋還充自是已例而穀簿去來之關由廟堂自有新頒定式故道臣不敢擅便有此請報依所報卽今區劃慗備俾無臨時窘迫之弊允之
정조 22년 · 강
命懸頉羽林衛將改差
정조 22년 · 목
因羽林衛將番單子敎以懸頉番將改差
정조 22년 · 강
命未肅拜宣傳官相換
정조 22년 · 목
因監軍望單子敎以未肅拜宣傳官口傳相換
정조 22년 · 강
遞知義禁權裕以趙心泰代之前望也
정조 22년 · 목
敎曰時囚今日捧供該堂中未肅拜人許遞前望單子入之待下批牌抄察任
정조 22년 · 강
命抄啓文臣親試及課講明日爲之日次儒生殿講進定於明日而命官爲之
정조 22년 · 목
敎曰抄啓文臣親試明日爲之課講兼行而處所今日處所爲之試官今日試官仍用今朔儒生十六日日次殿講進定於明日事分付而殿講處所明政殿以命官爲之上齋生依近例以製述待題下應試事亦爲分付○敎曰明日上齋生應試月前觀旂橋捧擧案生進除到記許赴其餘以今日朝夕食堂明日朝食堂應試○政院擬入試官六望而以命官則何大臣進去稟敎以右相爲之右議政沈煥之有身病更命以左相爲之
정조 22년 · 강
遞大司成南公轍以李晚秀代之前望也
정조 22년 · 목
公轍再違召敎以旣云親病萬無離捨之勢殿講在明押班無人國體所在曲循之嫌有不可顧許遞前望單子入之
정조 22년 · 강
命時囚李勉兢施竄配之典兪漢宗議處
정조 22년 · 목
義禁府啓言前江原監司李勉兢原情以爲渠之待罪東藩若能仰體朝家軫念海弊深憫卜定之貽害浦民則所當隨處減省着意矯捄豈忍更爲分定而乃反違越節目事屬厲民自顧罪犯萬殞猶輕云觀其所供亦無自明之端請依廟堂所請之律施以嶺海之典允之又啓言前部將兪漢宗原情以爲渠辛亥年築室於華城府北里居生乙卯年取才居首得除部將家眷率來果爲供職時暫留實非永久留京之計到今本府査報兵曹覆啓之後焉敢粧撰重犯欺罔之科乎罪狀萬死無惜云請刑推得情敎以除刑推議處
정조 22년 · 강
遞承旨韓晚裕
정조 22년 · 목
試官以下率製講文臣入庭行禮訖以奏事延和殿爲賦題仍命開講八月朔課講副司果申絢通居首九月朔課講副司正洪奭周通居首十月朔課講權知承文院副正字黃基天通居首十一月朔課講承政院注書金啓溫通居首○親試收券訖親考以下弘文館應敎嚴耆三上居首
정조 22년 · 강
行日次儒生殿講于明政殿試官左議政李秉戶曹判書趙鎭寬行護軍韓晚裕行副護軍金祖淳李翊模成均館典籍朴鍾淳弘文館校理金熙華
정조 22년 · 목
敎曰十月朔日次儒生殿講居首略幼學卓英雲給二分粗幼學徐道裕等給紙一卷又敎曰十二月朔日次儒生殿講學齋任李性中略居首而通以上出榜曾有定式賞格勿論
정조 22년 · 강
行上齋生應製于泮宮
정조 22년 · 목
以奏事延和殿爲賦題擬漢董仲舒進賢良對爲表題命史官洪樂游待詣明倫堂試諸生收券訖凡賦一百五十張表七十張親考以下賦三下進士朴宗球李光顯金文欽權襈生員金會淵表三下進士李在璣趙學春生員鄭祖榮徐有望權徹同等
정조 22년 · 강
以徐龍輔爲承旨尋遞以李晚秀代之前望也
정조 22년 · 강
以李敬一爲吏曹參判蔡弘遠爲參議竝前望也
정조 22년 · 목
敎曰貶坐當前違牌吏曹參議許遞與參判未差之代前望單子入之
정조 22년 · 강
遞修撰金履載閔命爀副修撰尹命烈
정조 22년 · 강
命社稷提調李祖源令該曹差代
정조 22년 · 강
配李勉兢于金城縣
정조 22년 · 강
命金晦彬分揀放送
정조 22년 · 강
考下五月六月朔親試試券
정조 22년 · 목
權知承文院副正字黃基天弘文館應敎嚴耆副司正李弘謙兵曹正郞李勉昇權知承文院副正字姜浚欽俱二下同等○三月朔課試以武夷九曲爲記題權知承文院副正字黃基天三中居首五月朔課試以一日芧棟成爲五言四韻律詩題副司果金近淳三中一居首六月朔課試以冠玉爲七言律詩題權知承文院副正字黃基天三上一居首九月朔課試以擬奏敎毛穎爲中書君書爲敎書題承政院注書金啓溫三中居首十月朔課試以水車爲五言四韻律詩題兵曹正郞李勉昇三中居首
정조 22년 · 강
命抄啓文臣親試明日爲之儒生製述同等人親試時待令
정조 22년 · 목
敎曰抄啓文臣親試明日爲之處所及試官依今日例爲之儒生製述賦三上五人表三下五人親試時當爲比較使之待令
정조 23년 · 강
遞承旨徐龍輔金履翼以閔台爀鄭尙愚代之竝前望也
정조 23년 · 강
遞廣州留守洪檍仍任前留守徐鼎修
정조 23년 · 목
敎曰廣留篤老之外事勢亦難强使還營察任許遞前留守仍任仍命政官牌招開政廣州留守下批
정조 23년 · 강
命未下直守令當日辭朝
정조 23년 · 강
知敦寧黃昇源疏陳無敦寧乞遞批許該曹稟處
정조 23년 · 강
有政吏曹參判李益運進
정조 23년 · 목
以金履翼爲兵曹參判沈基泰爲工曹參判閔昌爀爲驪州牧使尹致猷爲歙谷縣令崔祥岳爲康翎縣監洪聖淵爲同敦寧洪晚榮爲北部都事朴大圭爲章陵參奉晚榮大圭初仕也
정조 23년 · 강
遞吏曹判書金華鎭以金載瓉代之前望也
정조 23년 · 목
敎曰銓堂之苟簡莫如近日判堂勢難行公未肅拜判書許遞前望單子入之以載瓉批下
정조 23년 · 강
遞右尹睦萬中以申耆代之前望也仍命各部官中未行公人令漢城府草記差代有實病或年老人亦爲草記他司相換
정조 23년 · 목
敎曰未肅拜漢城府堂上許遞前望單子入之待下批待開門牌招察任各部官中如未行公之人令漢城府這卽草記變通差代以爲依筵敎各別盡心擧行之地部官中有實病或年老人亦爲草記他司口傳換差
정조 23년 · 강
全羅都事金夏璉疏請水車之材取用四郡材木仍請沿海種樹賜批
정조 23년 · 목
疏略曰水車之材專以眞檀兩種之木造作之故沿海之民辦得無路不敢生意今夫慈城虞芮閭延茂昌四郡屢百年陳廢之地連抱之木可作車轍舟楫棟樑之美材彌滿山野當此春耕不遠之時自京司主管雖某地沿海之民自願往取水車舟楫之材者成給公文各從所願或作水車或造船笩自慈城界順流而下則至龍川海口不過三四日之程自龍川海口以達于京江及三南亦不過一旬之間而且水車制作之法前察訪臣李宇炯一人外無人知之者云自朝家特送李宇炯于慈城界新入民村以其許多棄置之材多作水車沿海邊每州各賜一乘使每邑農民比而效之未滿數年水車利農之法遍行國中而舟楫之相資於農民者必不少矣此豈非農工相資之道乎或者以爲船路通則江禁不無疏虞之慮云而當初彼我定其界限之時指分鴨水之一半江之北岸彼人之船笩無常往來則江之南岸我國之船路奚有不通之理耶今夫畿沿及三南兩西沿海邊數千里大小峯巒幾盡童濯雖拱把之木絕難取用況水車舟楫之材乎自明年爲始沿海之地廣長各百里爲限一依種樹之方淸明前十日立冬前十日之內一齊種樹之意嚴飭沿海邊列邑之倅使之盛種則十年前後數千里童濯之山形可以復舊而今此四郡之材木足可當七十年公私之需用矣又自明年內而京各司外而營列邑凡有營作可通船路之處則竝於此經紀而用之切勿取用於長養之公私山禁其斧斤則七十年之間必有菀密不可勝用之效矣批以疏辭竝令廟堂論理稟處俾益農政
정조 23년 · 강
沃川郡守呂駿永疏陳邑弊民瘼諸條賜批令廟堂稟處
정조 23년 · 강
備局以固城縣令韓興裕疏陳諸條回啓命彌勒山烽燧監考及戰船櫓軍之移定轃門內事及本縣良丁爲鎭海統倉屬募入禁斷事嚴飭帥臣使之依疏請施行後勿違越統親兵散在咸陽者專管本縣本縣布軍移送上道沿海上納換作營納近嶺下納移定京納事關問道臣以好箇方便指一狀聞濟民倉漕稅錢事先從稅船釐正大同木及各衙門上納木品事待諸疏畢到令廟堂講究爲弊之端及抑弊之方論理草記營閫禪校濫乘之弊添載繡衣齎去事目察訪直狀啓處申明舊典隨現狀聞仍爲關飭諸道